ולדיסלב ברטושבסקי

ולדיסלב ברטושבסקי (בפולנית: Władysław Bartoszewski; 19 בפברואר 1922 – 24 באפריל 2015) היה פוליטיקאי, פעיל חברתי, עיתונאי, סופר וחסיד אומות העולם פולני.

ביוגרפיה 
נולד והתחנך בוורשה בירת פולין.
בספטמבר 1939, בעת פרוץ מלחמת העולם השנייה, השתתף בהגנה על העיר ורשה כאלונקאי. החל ממאי 1940 עבד בקליניקה הציבורית הראשונה של הצלב האדום הפולני בוורשה. ב-19 בספטמבר 1940 נתפס במבצע חטיפות שערכו הנאצים, יחד עם עוד 2,000 אזרחים פולנים ונלקח לעבודות כפייה במחנה הריכוז אושוויץ, אליו הגיע ב-22 בספטמבר (בו קועקע בו המספר 4427). הוא שוחרר מן המחנה ב-8 באפריל 1941, תודות למאמצי הצלב האדום הפולני.

לאחר שחרורו ברטושבסקי היה חבר בתנועת המחתרת הפולנית, ארמייה קריובה, (בכינוי לודוויג). הוא לקח חלק במרד ורשה, והיה חבר בז'גוטה, ארגון מחתרת פולני שסייע ליהודים במהלך השואה. ברטושבסקי למד בין השנים 1941–1948 במחלקה ההומניסטית הסודית של אוניברסיטת ורשה לימודי מורשת פולין.

אחרי המלחמה, נאסר על ידי המשטר הקומוניסטי בברית המועצות פעמיים - בפעם הראשונה בין 1946 ו-1948 ובפעם השנייה בין 1949 ו-1954, באשמת שווא של ריגול. הוא השתחרר ב-1955. כעיתונאי עבד עבור השבועון הפולני הקתולי, טיגודניק פובשכני. עמד בראש ארגון פולני של יוצרים (1972–1982). הוא לימד היסטוריה מודרנית באוניברסיטה הקתולית בלובלין, וכן שיתף פעולה עם "רדיו אירופה החופשית". נאסר במהלך המשטר הצבאי בפולין בשנים 1981–1983.

ברטושבסקי היה שגריר פולין באוסטריה בין 1990 ל-1995, ושר החוץ הפולני מ-1995 ועד 2000. בין השנים 1997 ו-2001, ברטושבסקי היה סנטור בסנאט הפולני, הבית העליון של הפרלמנט הפולני. משנת 2007 ועד פטירתו כהן כשר במשרד ראש הממשלה, ובמסגרת תפקיד זה היה אחראי על קשריה של פולין עם ישראל וגרמניה. מאז יוני 2001 ועד פטירתו שימש כיושב ראש ארגון שמטרתו הנצחת קורבנות עבר של מלחמות והוצאות להורג. בנוסף, היה יושב הראש של מועצת אושוויץ העולמית.

ברטושבסקי נחשב לידיד אמת של מדינת ישראל והעם היהודי, וב-4 במאי 2015, יום קבורתו בוורשה, ציינה הכנסת את פטירתו בדברים שנשא לזכרו במליאה יו"ר הכנסת יולי אדלשטיין בנוכחות ראש הממשלה בנימין נתניהו ושגריר פולין יאצק חודורוביץ'.

פרסים 
במהלך השנים 1983–1990, ברטושבסקי היה מרצה אורח במינכן, אישטאט ואאוגסבורג. הוענקו לו תארים אקדמאיים רבים, ביניהם פרופסור, תואר אותו קיבל ב-1983 מממשלת מדינת בוואריה. כמו כן, נשא תואר דוקטור לשם כבוד בארבע אוניברסיטאות. ב-1986 הוא קיבל את צלב המפקדים על ידי נשיא הממשלה הפולנית הגולה על פועלו בתחום היחסים של פולין והיהודים. ב-1995 הוא קיבל את מסדר העיט הלבן, וב-2001 הוענק לו הצלב הגדול של מסדר מנט, בשל תרומתו לפיוס הגרמנים, הפולנים והיהודים.

הוא היה מהפולנים הראשונים שקיבלו את מדליית חסיד אומות העולם בירושלים בשנת 1963. את התואר קיבל משום שהיה פעיל בהעברת מידע לממשלה הגולה של פולין, שכלל פרטים על הטרור הנאצי כנגד העם הפולני ועל מצב היהודים. ב-1991 העניקה לו מדינת ישראל אזרחות כבוד. בשנת 2008 ליווה ברטושבסקי את ראש ממשלת פולין דונלד טוסק בביקורו בישראל.

פרסומים 
1968 Warsaw Death Ring: 1939-1944, Interpres.
1969 Righteous Among Nations: How Poles Helped the Jews 1939-1945, ed. with Zofia Lewin, Earlscourt Pub, UK, .
1970  The Samaritans: Heroes of the Holocaust, ed. with Zofia Lewin, Twayne Publishers, New York.
1988 The Warsaw Ghetto: A Christian's Testimony, Beacon Press, .
1991 The Jews in Warsaw: A History, ed. with Antony Polonsky, Blackwell Publishing, .
1991 The Convent at Auschwitz, George Braziller, .

ראו גם 
 הצלת יהודים במהלך השואה

קישורים חיצוניים

 
 Władysław Bartoszewski - Blog 
 על פעילותו של ברטושבסקי להצלת יהודים, באתר יד ושם .

הערות שוליים

פולנים חסידי אומות העולם
מצילים בשואה: פולין
לוחמי ארמייה קריובה
סופרים פולנים
עיתונאים פולנים
אסירים במחנה הריכוז אושוויץ
שרי החוץ של פולין
זוכי פרס היינריך היינה
מעוטרי מסדר הכבוד של הרפובליקה הפדרלית של גרמניה
מקבלי אות לגיון הכבוד
זוכי פרס השלום של התאחדות הסופרים הגרמנית
מקבלי תואר דוקטור לשם כבוד מאוניברסיטת חיפה
שגרירים פולנים
אבירי מסדר העיט הלבן
פולנים שנולדו ב-1922
פולנים שנפטרו ב-2015